**โครงการอบรมสัมมนาเชิงปฏิบัติการแลกเปลี่ยนเรียนรู้กองแผนงาน**

**เรื่อง “การถ่ายทอดแผนยุทธศาสตร์ มสธ.ระยะ 5 ปี สู่แผนยุทธศาสตร์ระยะ 5 ปี**

**และแผนปฏิบัติราชการประจำปี ระดับหน่วยงาน”**

**1. เหตุผลความจำเป็น**

แผนยุทธศาสตร์ มสธ. ระยะ 5 ปี (พ.ศ. 2556 -2560) นับเป็นการจัดทำแผนแม่บททางยุทธศาสตร์ของมหาวิทยาลัย ที่ใช้เป็นตัวกำหนดทิศทางการดำเนินงานของมหาวิทยาลัย โดยให้ทุกหน่วยงานถือเป็นแนวปฏิบัติ เพื่อให้เกิดผลในทางดำเนินงานที่สอดคล้องและเชื่อมโยงกันทั้งในระดับมหาวิทยาลัยและระดับหน่วยงาน ในการจัดทำแผนยุทธศาสตร์ มสธ. ระยะ 5 ปี (พ.ศ. 2556-2560) ฉบับนี้ขึ้นนั้น เนื่องจากท่านอธิการบดีและคณะผู้บริหารมหาวิทยาลัย ได้มีการกำหนดนโยบายการบริหารมหาวิทยาลัยในอนาคต 5 ปีข้างหน้า โดยมีขั้นตอนและวิธีการจัดทำแผนยุทธศาสตร์ฯ แบ่งเป็น 2 ส่วน คือ ส่วนแรก เป็นการระดมสมองแบบจากบน -ลงล่าง (Top down) โดยเริ่มจากผู้บริหารมหาวิทยาลัยร่วมกันกำหนด Corporate KPI เพื่อวัดความสำเร็จลุล่วงของพันธกิจทั้งหมดของมหาวิทยาลัย กำหนดสาระสำคัญของแผนยุทธศาสตร์ 5 ปี ทั้งการทบทวนวิสัยทัศน์ พันธกิจ ประเด็นยุทธศาสตร์ และเป้าประสงค์ รวมทั้งกำหนดวัฒนธรรมองค์กรขึ้น และส่วนที่สอง เป็นการระดมสมองแบบจากล่างขึ้นบน (Bottom-up) โดยรับฟังและเปิดโอกาสให้ทุกหน่วยงานในมหาวิทยาลัยมีการประชุมระดมสมองบุคลากรของหน่วยงานตนเองเพื่อร่วมกันประเมินสภาพแวดล้อมของหน่วยงาน (SWOT) และนำมากำหนดเป็นกลยุทธ์ด้วยเทคนิค TOWS Matrix ก่อนนำมาสรุปรวมเป็น แผนยุทธศาสตร์ฯระดับมหาวิทยาลัยอีกครั้ง และทุกหน่วยงานได้มีส่วนร่วมเสนอโครงการยุทธศาสตร์ ที่จะดำเนินการในแต่ละปีไว้ด้วย ดังนั้น เพื่อให้แผนยุทธศาสตร์ระยะ 5 ปี ของมหาวิทยาลัยบรรลุผลตามเป้าหมายที่ตั้งไว้ จึงได้มีการถ่ายทอดลงสู่แผนยุทธศาสตร์ระยะ 5 ปี ระดับหน่วยงานตลอดจนเพื่อให้เกิดผลในทางปฏิบัติในแต่ละปี มหาวิทยาลัยจึงได้ถ่ายทอดลงสู่แผนปฏิบัติราชการประจำปีในระดับหน่วยงานต่อไป ซึ่งบุคลากรของกองแผนงาน ในฐานะที่เป็นนักวิเคราะห์นโยบายและแผน/ผู้ปฏิบัติงานในฐานะเจ้าหน้าที่ OSM ที่จะต้องจัดทำแผนฯทำหน้าที่วิเคราะห์ ให้คำแนะนำ/ข้อเสนอแนะแก่หน่วยงาน ในการดำเนินการจัดทำแผนยุทธศาสตร์ และแผนปฏิบัติราชการประจำปีของหน่วยงานที่รับผิดชอบให้ประสบความสำเร็จลุล่วงไปด้วยดี

ดังนั้น เพื่อให้บุคลกรกองแผนงานได้มีความรู้ความเข้าใจเกี่ยวกับ การถ่ายทอด“แผนยุทธศาสตร์ มสธ. ระยะ 5 ปี (พ.ศ. 2556-2560) สู่แผนยุทธศาสตร์ระยะ 5 ปีและแผนปฏิบัติราชการประจำปี ระดับหน่วยงาน” และเชื่อมโยงกับตัวชี้วัด Corporate KPI ของมหาวิทยาลัยได้อย่างครบถ้วนสมบูรณ์ สามารถวัดความสำเร็จลุล่วงตามพันธกิจทั้งระดับหน่วยงานและของมหาวิทยาลัย ตลอดจนสามารถวิเคราะห์ ให้คำแนะนำและข้อเสนอแนะการจัดทำแผนยุทธศาสตร์ ระยะ 5 ปี และแผนปฏิบัติราชการประจำปีของหน่วยงานเป็นไปได้ด้วยความถูกต้อง ประสบความสำเร็จ โดยใช้แผนยุทธศาสตร์ มสธ.ระยะ 5 ปี เป็นกรอบทิศทางการดำเนินงานของหน่วยงาน ดังนั้น กองแผนงาน โดยงานยุทธศาสตร์และประเมินผล จึงเห็นควรให้มีการจัดอบรมสัมมนาเชิงปฏิบัติการแลกเปลี่ยนเรียนรู้ เรื่อง “การถ่ายทอดแผนยุทธศาสตร์ มสธ. ระยะ 5 ปี สู่แผนยุทธศาสตร์ระยะ 5 ปีและแผนปฏิบัติราชการประจำปี ระดับหน่วยงาน” ให้กับบุคลากรกองแผนงาน ผู้บริหารและบุคลากรมหาวิทยาลัยที่สนใจ ในวันศุกร์ที่ 16 มกราคม 2558 เวลา 09.30-16.30 น. ณ ห้องประชุม 1607 อาคารบริหารชั้น 6

**2. วัตถุประสงค์**

1. เพื่อให้ผู้บริหารและบุคลากรของกองแผนงานเกิดการเรียนรู้และความเข้าใจเกี่ยวกับแนวคิด วิธีการ กระบวนการในการจัดทำแผนยุทธศาสตร์และการถ่ายทอดแผนยุทธศาสตร์ ไปสู่การปฏิบัติ
2. เพื่อให้ผู้บริหารและบุคลากรของกองแผนงาน สามารถนำความรู้ที่ได้รับ ไปวิเคราะห์ และประยุกต์ใช้ สำหรับให้คำแนะนำ/ข้อเสนอแนะแก่หน่วยงาน ในการดำเนินการจัดทำแผนยุทธศาสตร์ของหน่วยงานได้อย่างเป็นรูปธรรม
3. เพื่อพัฒนาศักยภาพและสร้างทักษะการปฏิบัติงานด้านการจัดทำแผนยุทธศาสตร์ฯและการถ่ายทอดแผนยุทธศาสตร์ มสธ. ระยะ 5 ปีลงสู่หน่วยงาน ให้กับบุคลากรของกองแผนงาน
4. เปิดโอกาสให้มีการแลกเปลี่ยนเรียนรู้แนวความคิดเห็นและแนวทางปฏิบัติระหว่างวิทยากรกับผู้บริหารและบุคลากรกองแผนงาน

**3. หน่วยงานที่รับผิดชอบโครงการ :** กองแผนงาน งานยุทธศาสตร์และประเมินผล

**4. วิธีดำเนินการ :** การบรรยายโดยท่านรองศาสตราจารย์ ดร.เทพศักดิ์ บุณยรัตพันธุ์ วิทยากร และแลกเปลี่ยนความคิดเห็น การแบ่งกลุ่มฝึกปฏิบัติการ (Workshop) และตอบข้อซักถาม

**5. แผนการดำเนินงาน :** จัดอบรมสัมมนาเชิงปฏิบัติการแลกเปลี่ยนเรียนรู้ เรื่อง “การถ่ายทอดแผนยุทธศาสตร์ มสธ. ระยะ 5 ปี สู่แผนยุทธศาสตร์ระยะ 5 ปีและแผนปฏิบัติราชการประจำปี ระดับหน่วยงาน” ในวันศุกร์ที่ 16 มกราคม 2558 เวลา 09.30-16.30 น. ณ ห้องประชุม 1607 อาคารบริหารชั้น 6 โดยได้เรียนเชิญ“รองศาสตราจารย์.ดร.เทพศักดิ์ บุณยรัตพันธุ์” เป็นวิทยากร ตามกำหนดการ ดังนี้

เวลา 09.00 น. : ลงทะเบียน

เวลา 09.30 – 10.45 น. : บรรยายเรื่อง “การถ่ายทอดแผนยุทธศาสตร์ มสธ. ระยะ 5 ปี สู่แผนยุทธศาสตร์ระยะ 5 ปีและแผนปฏิบัติราชการประจำปี ระดับหน่วยงาน” โดยวิทยากร “รองศาสตราจารย์.ดร.เทพศักดิ์ บุณยรัตพันธุ์”

เวลา 10.45 - 11.00 น. : พักรับประทานอาหารว่าง(เช้า)

เวลา 11.00 – 12.00 น. : บรรยายการถ่ายทอดแผนยุทธศาสตร์ มสธ.ระยะ 5 ปีฯ (ต่อ)

เวลา 12.00 – 13.00 น. : พักรับประทานอาหารกลางวัน

เวลา 13.00 – 14.30 น. : ระดมสมอง แบ่งกลุ่มพิจารณาทบทวนแผนยุทธศาสตร์ระยะ 5 ปีระดับหน่วยงานเป็น 5 กลุ่ม ประกอบด้วย สาขาวิชา สำนัก/สถาบัน สำนักงานอธิการบดี ศูนย์วิทยพัฒนา และหน่วยงานรูปแบบพิเศษ

เวลา 14.30 – 14.45 น. : พักรับประทานอาหารว่าง(บ่าย)

เวลา 14.45 – 16.30 น. : นำเสนอผลการดำเนินงานรายกลุ่ม และสรุปผลการสัมมนา วิทยากร ตอบข้อซักถาม

**6. กลุ่มเป้าหมาย :** บุคลากร/เจ้าหน้าที่กองแผนงาน และผู้บริหารและบุคลากรมหาวิทยาลัยที่สนใจ จำนวน ประมาณ 40 คน

**7. งบประมาณ :**

เบิกจ่ายจากงบประมาณรายจ่ายเงินรายได้ประจำปีงบประมาณ พ.ศ.2558 รหัส พ 1.1.18(0) ผลผลิตการสนับสนุนด้านโยบายและแผน งบดำเนินงาน จำนวน 6,600 บาท มีรายละเอียด ดังนี้

* 1. หมวดค่าตอบแทน(ค่าตอบแทนวิทยากร) จำนวนเงิน 1,800 บาท
  2. หมวดค่าใช้สอย(ค่าอาหารกลางวัน(กล่อง)+อาหารว่าง) จำนวนเงิน 4,800 บาท

รวมเป็นเงิน 6,600 บาท

**8. ประโยชน์ที่คาดว่าจะได้รับ**

8.1 บุคลากรของกองแผนงาน มีความรู้ ความเข้าใจเกี่ยวกับแนวคิด วิธีการ กระบวนการในการจัดทำแผนยุทธศาสตร์ และการถ่ายทอดแผนยุทธศาสตร์ มสธ. ระยะ 5 ปี นำไปสู่การปฏิบัติงานได้อย่างแท้จริง

8.2 หน่วยงานได้มีการทบทวนการจัดแผนยุทธศาสตร์ระยะ 5 ปี (พ.ศ.2556-2560) ระดับหน่วยงาน ที่มีเชื่อมโยงกับตัวชี้วัด Corporate KPI ของมหาวิทยาลัยได้อย่างครบถ้วนสมบูรณ์ สามารถวัดความสำเร็จลุล่วงตามพันธกิจทั้งระดับหน่วยงานและของมหาวิทยาลัย

8.3 บุคลากรกองแผนงานสามารถนำความรู้ที่ได้รับ ไปวิเคราะห์ และประยุกต์ใช้ สำหรับให้คำแนะนำ/ข้อเสนอแนะหน่วยงาน ในการดำเนินการจัดทำแผนยุทธศาสตร์ และแผนปฏิบัติราชการประจำปีของหน่วยงานได้อย่างเป็นรูปธรรม

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*